Wilhelm Busch
Wilhelm Busch (15. april 1832 – 9. januar 1908) bio je njemački slikar i književnik. Studirao je mašinstvo u Hannoveru, a zatim slikarstvo u Düsseldorfu, Antwerpenu i Münchenu. Bio je inženjer, slikar i crtač karikatura po kojima je postao poznat širom svijeta, a značajan je i kao satirički pjesnik. Znao je spojiti sliku i riječ da se u što grotesknijoj svjetlosti pokaže suprotnost između privida i istine. U smislu nazora na svijet pod snažnim je uticajem Schopenhauera, a oštrica njegove satire okrenuta je filistarskom mentalitetu i njegovim štitovima u obliku države, crkve, braka. Po svojoj neiscrpnoj duhovitosti i jednostavnosti najznačajniji je njemački humorist, a uz to je i pjesnik intimnih lirskih ugođaja i prozaik kozerskog tona.